《司空山歌》
宋代·释择崇

司空山，在云外，时人到得方自在。
我今随力幸登临，四顾巍巍无向背。
绝遮拦，难比况，千山万山齐恃仰。
九夏炎炎雪正飞，三冬飒飒华初放。
春不荣，秋不落，隐隐昭昭倚寥廓。
直下人间咫尺间，欲上之人难措脚。
人迹绝，野境宽，触事无能懒散便。
有时向日岩前坐，有时乘困日高眠。
不学禅，不修道，只麽腾腾恣颠倒。
百种无求个野人，随分随缘能作造。
不从他，不觅己，一句灵灵万缘里。
自从识得祖师关，历历明明此为始。
无妙名，无忌讳，来者向渠只麽是。
任你千般与万般，何曾出得个些子。
分明说报知音，目炙风吹不用寻。
须弥南畔相逢著，积翠台边旨更深。
旨更深，谁会得，东村王老眼前黑。
李四张三不信伊，问尽邻家转疑惑。
转疑惑，不较多，为君吟作司空歌。
宫商角徵任吹唱，角徵宫商争奈何。

作者简介：释择崇，号常庵，宁国府（今安徽宣州）人。住饶州荐福寺。为南岳下十五世，黄龙德逢禅师法嗣。《嘉泰普灯录》卷一三、《五灯会元》卷一八有传。今录诗六首。